
Noteiktas prioritātes ES projektu līdzfinansēšanai
Otrdien, 28. jūlijā, pēc nopietnām diskusijām koalīcijas partneru starpā valdība atbalstīja Finanšu ministrijas (FM) sagatavoto un šī brīža ekonomiskajā situācijā būtisko Ministru kabineta (MK) sēdes protokollēmumu par FM budžeta apakšprogrammas „Finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” papildu līdzekļu pārdali 2009. gadā.  

Valdība lēma apakšprogrammas ierobežoto finansējumu 52,4 miljonu latu apmērā 2007. – 2013. gada plānošanas perioda Eiropas Savienības (ES) struktūrfondu un Kohēzijas fonda projektiem nepiešķirt pēc principa „kas pirmais nāk, tas pirmais maļ”, jo esošās vajadzības lēšamas lielākas nekā pieejamais finansējums. Lai panāktu ierobežoto resursu maksimāli efektīvu izmantošanu, valdība pēc ilgstošas un detalizētas ES fondu aktivitāšu izvērtēšanas noteica šī brīža prioritātes finansējuma piešķiršanai. 

Uzsvars tiek likts uz tām ES fondu aktivitātēm, kuru ietvaros projektus īsteno pašvaldību iestādes un uzņēmumi, kā arī uz sociālo spriedzi mazinošām un ekonomisku sildošām aktivitātēm (tai skaitā finanšu instrumentiem).

Finansējums aptuveni 20 miljonu latu apmērā (40%) piešķirts Labklājības ministrijas, Izglītības un zinātnes ministrijas un Ekonomikas ministrijas (EM) administrētajām Eiropas Sociālā fonda jeb sociālā spilvena aktivitātēm, kas galvenokārt vērstas uz sociālās spriedzes mazināšanu un bezdarba prevenciju. 

ES fondu aktivitātēm, kuru ietvaros projektus īsteno pašvaldību iestādes un uzņēmumi, piešķirti aptuveni 10,8 miljoni latu, tai skaitā Reģionālās attīstības un pašvaldību lietu ministrijas pārziņā esošajai aktivitātei "Nacionālas un reģionālas nozīmes attīstības centru izaugsmes veicināšana līdzsvarotai valsts attīstībai". 

Valdība vienojās arī par finansējuma piešķiršanu 1,16 miljonu latu apmērā EM pārziņā esošajiem māju siltumnoturības uzlabošanas pasākumiem un centralizētās siltumapgādes  sistēmu efektivitātes paaugstināšanai, kā arī ir dota iespēja vēl šogad 20 miljonu latu novirzīt garantijām komersantu konkurētspējas uzlabošanai.

Valdības lēmums sekmēs ātrāku Latvijas ekonomiskās situācijas uzlabošanos. Gan iestādes, gan projektu ieviesēji aicināti sekmēt naudas līdzekļu maksimāli ātru apriti un kvalitatīvu projektu ieviešanu.

